《月下同飞伯观畦丁灌园得畦字》
金朝·雷渊

村居邻老圃，喘汗悯夏畦。辘轳健晚凉，月轮转天蹊。

剡剡金融沟，涓涓冰泮溪。黄萎渐苏息，绿润俄凄迷。

生意续夜气，甘滋浃新荑。风露触处香，河汉望中低。

野人无远谋，且喜丰食鲑。虽愧下帷董，稍悟养生嵇。

归怀自浩然，流光挹平西。

作者简介：（1184—1231）金应州浑源人，字希颜，一字季默。幼孤，入太学，发愤读书。有文名。卫绍王至宁元年词赋进士。摄遂平县事。击豪右，发奸伏。累拜监察御史，弹劾不避权贵，所至有威誉。至蔡州，杖杀五百人，时号“雷半千”。后迁翰林修撰。